Det er helt klart vores opfattelse, at enhver boligforening er bedre stillet ved at eje deres eget tele- og datanet, i forhold til en ofte langvarig binding til en enkelt udbyder. Dette skyldes, at markedet for udbydere hele tiden ændrer sig, nogle lukker ned, nye kommer til. Når markedet ændrer sig, vil priserne også ændre sig. Hvis nettet ejes af en udbyder vil den langvarige binding forhindre, at man kan skifte udbyder og måske spare 100 kr. pr. mdr. eller få nogle nye faciliteter, man ikke har i dag. Eller endnu værre, man risikerer at få en prisstigning pga. den langvarige binding til udbyderen.
Fordelen ved at få finansieret nettet af en udbyder er, at boligforeningen ikke hæfter for investeringen, samt at det kun er dem, der benytter tjenesterne som betaler. Hvis en udbyder skal etablere et net som boligforeningen senere skal overtage, er det vigtigt, at benytte en udbyder, der etablerer et tele- og datanet med fremtidssikrede komponenter.